সুতরাং, ১৯৭১ সালের মুক্তিযুদ্ধ যদি দুটি পৃথক রাষ্ট্রের মধ্যে আন্তঃরাষ্ট্রীয় সশস্ত্র সংঘাত (international armed conflict) না হয়ে অভ্যন্তরীণ সশস্ত্র সংঘাত (internal armed conflict) বা গৃহযুদ্ধ হয়ে থাকে তাহলে, অনেকে মনে করেন, আন্তর্জাতিক মহলের পক্ষ থেকে তাতে হস্তক্ষেপ কঠিন হয়ে যায়। সুতরাং ১৯৭১-এর বিরোধী পক্ষসমূহের মধ্যে একটি পক্ষ এবং তাদের কূটনৈতিক বন্ধুরা যে সর্বশক্তিতে বাকি পৃথিবীকে এই সংঘাতে হস্তক্ষেপ থেকে দূরে রাখার চেষ্টা করবে সেটাই তো স্বাভাবিক। কারণ, তাতে পাকিস্তানের আগ্রাসী শক্তি তাদের হত্যাকাণ্ডের মাধ্যমে হোক বা যেভাবেই হোক না কেন, পাকিস্তান রাষ্ট্রকে অটুট রাখার চেষ্টা শেষ মূহূর্ত পর্যন্ত অব্যাহত রাখতে পারে, আর আন্তর্জাতিক মহলও “অভ্যন্তরীণ ব্যাপারে হস্তক্ষেপ না করার নীতি”র দোহাই দিয়ে নীরব দর্শকের ভূমিকা পালন করতে পারে।